สังคมข่าวหุ้น
หุ้นไทยแกร่ง วานนี้ตลาดหุ้นไทยปิดลบเล็กน้อย ดีกว่าตลาดภูมิภาค ซื้อขายหนาแน่น เกือบแสนล้านบาท แม้หุ้นพลังงานจะกดดันหนัก
หุ้นไทยแกร่ง วานนี้ตลาดหุ้นไทยปิดลบเล็กน้อย ดีกว่าตลาดภูมิภาค ซื้อขายหนาแน่น เกือบแสนล้านบาท แม้หุ้นพลังงานจะกดดันหนัก
31 ส.ค. 2565

หุ้นไทยแกร่ง
วานนี้ตลาดหุ้นไทยปิดลบเล็กน้อย ดีกว่าตลาดภูมิภาค ซื้อขายหนาแน่น เกือบแสนล้านบาท แม้หุ้นพลังงานจะกดดันหนัก แต่กลุ่มโรงไฟฟ้าช่วยหนุน นำโดย GPSC, GULF, BGRIM, EA หลังราคาน้ำมันดิ่งเหว เก็งกำไรผลประกอบการครึ่งปีหลังแนวโน้มดีขึ้น จากต้นทุนการผลิตที่ลดลง ตามราคาน้ำมันดิบโลก ขณะที่ KBANK วอลุ่มทะลัก 1.2 หมื่นล้านบาท หลังเข้าคำนวณ MSCI
KCC หุ้นบริหารหนี้คึกสวนตลาด เซียนใหญ่โผล่ถือหุ้นเพียบ แนวโน้มเติบโตดีต่อเนื่อง รับ NPL ในระบบเพิ่ม ทวี กุลเลิศประเสริฐ ประธานเจ้าหน้าที่บริหาร บมจ.บริหารสินทรัพย์ ไนท คลับ (KCC) คาดว่าผลการดำเนินงานในช่วงไตรมาส 3/2565 จะเห็นการเติบโตอย่างก้าวกระโดดจากไตรมาส 2/2565 และช่วงเดียวกันของปีก่อน จากการเริ่มรับรู้รายได้เข้ามาเพิ่มของพอร์ตหนี้ใหม่ที่บริษัทได้เข้าซื้อไปเมื่อปลายเดือน พ.ค. 2565 ที่ผ่านมา มูลค่าราว 540 ล้านบาท ซึ่งได้เริ่มรับรู้รายได้เข้ามาในเดือน ก.ค.นี้ เป็นปัจจัยหนุนผลการดำเนินงานในไตรมาส 3/2565 ต่อเนื่องไปถึงไตรมาส 4/2565
BH-BDMS แกร่ง ราคาวิ่งสวนตลาดฯ ขานรับกลุ่มนักท่องเที่ยวอาหรับพุ่ง หลังการเจรจาระหว่างกระทรวงพาณิชย์กับซาอุฯ ตั้งเขตการค้าเสรี แนวโน้มการลงทุนระหว่างกันเพิ่ม อนาคตโรงพยาบาลสดใส …
SAWAD ลุย ฉัตรชัย แก้วบุตตา ประธานกรรมการบริหาร บมจ.ศรีสวัสดิ์ คอร์ปอเรชั่น (SAWAD) จับมือกลุ่ม บริษัท ซีเอ็นเอช อินดัสเทรียล จำกัด ผู้นำด้านผลิตภัณฑ์สำหรับงานเกษตรกรรมครบวงจรระดับโลก ออกแคมเปญสินเชื่อใหม่เพื่อเครื่องจักรกลการเกษตรเจาะกลุ่มเกษตรกรรายใหม่ เป้าหมายการปล่อยสินเชื่อใหม่เริ่มต้นประมาณ 1,200 ล้านบาท ทั้งนี้ในอนาคตบริษัทมีแผนต่อยอดธุรกิจไปยังเครื่องจักรกลการเกษตรมือสอง เพื่อขยายฐานกลุ่มลูกค้าเพิ่มเติม
คว้า 2 รางวัล อารภัฏ สังขรัตน์ ประธานเจ้าหน้าที่บริหาร บมจ.หลักทรัพย์ เมย์แบงก์ (ประเทศไทย) พร้อมด้วย สิทธิพร ศรกาญจน์ กรรมการผู้จัดการ Head of Retail Brokerage และ เนธิตา กระบวนรัตน์ กรรมการผู้จัดการ Head of Institutional Sale รับมอบรางวัล Best Retail Broker in Thailand และ Best Institutional Broker in Thailand เป็นปีที่ 12 จากเวที Alpha Southeast Asia Awards 2022 ซึ่งเป็นรางวัลแห่งความภาคภูมิใจ ตอกย้ำการเป็นผู้เชี่ยวชาญด้านการลงทุนครอบคลุมทั้งลูกค้ารายย่อยและสถาบัน
IRCP รับงานรัฐเพิ่ม แดน เหตระกูล ประธานเจ้าหน้าที่บริหาร บมจ.อินเตอร์เนชั่นแนล รีเสริช คอร์ปอเรชั่น  หรือ IRCP ลงนามในบันทึกข้อตกลงร่วมกับสถาบันเทคโนโลยีป้องกันประเทศ (สทป.) ภายใต้โครงการพัฒนาเทคโนโลยีสารสนเทศและการสื่อสารด้านระบบการสื่อสารแบบบูรณาการ เพื่อพัฒนาขีดความสามารถของเทคโนโลยี นวัตกรรม ผลิตภัณฑ์และบริการ ไปจนถึงการดำเนินการอื่นที่เกี่ยวข้อง ช่วงครึ่งหลังปี 2565 บริษัทฯ ยังคงมุ่งมั่นในการดำเนินงาน โดยรับงานจากทั้งภาครัฐและเอกชนอย่างต่อเนื่องใน 5 กลุ่มธุรกิจหลักที่ครอบคลุมทุกธุรกิจด้านเทคโนโลยี
บลจ.บัวหลวง (BBLAM) เปิดขายหน่วยลงทุนครั้งแรก (IPO) กองทุนรวมบัวหลวงธนรัฐ 2/22 หรือ Bualuang Thanarat 2/22 (B2/22) อายุประมาณ 6 เดือน ประมาณการผลตอบแทน 0.70% ต่อปี ขนาดโครงการ 3,000 ล้านบาท โดยเสนอขายในราคา 10 บาทต่อหน่วย และผู้ลงทุนจะต้องจองซื้อครั้งแรกขั้นต่ำ 10,000 บาท เสนอขาย IPO ระหว่างวันที่ 31 ส.ค.-2 ก.ย. 2565
บล.ดาโอ (ประเทศไทย) ออกหุ้นกู้ด้อยสิทธิ ไม่มีหลักประกัน และมีผู้แทนผู้ถือหุ้นกู้ ครั้งที่ 2/2565 ครบกำหนดไถ่ถอนปี พ.ศ. 2566 เสนอขายให้แก่ผู้ลงทุนสถาบัน และ/หรือ ผู้ลงทุนรายใหญ่ มูลค่าที่ตราไว้หน่วยละ 1,000 บาท ราคาเสนอขายหน่วยละ 1,000 บาท จำนวนที่เสนอขายไม่เกิน 150,000 หน่วย คิดเป็นมูลค่าทั้งสิ้นไม่เกิน 150,000,000 บาท อายุ 11 เดือน 30 วัน อัตราดอกเบี้ยคงที่ 4.0%  ต่อปี ชำระดอกเบี้ยทุก 3 เดือน ตลอดอายุหุ้นกู้ ผ่าน บล.ดาโอฯ ระหว่างวันที่ 13-15 ก.ย.พ.ศ. 2565